Document ID: 32005R2038

UREDBA KOMISIJE (ES) št. 2038/2005
z dne 14. decembra 2005
o določitvi pravil za upravljanje in razdelitev tekstilnih kvot, določenih za leto 2006 v okviru Uredbe Sveta (ES) št. 517/94
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 517/94 z dne 7. marca 1994 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori, ali pa druga posebna uvozna pravila Skupnosti (1), in zlasti člena 17(3) in (6) ter člena 21(2) Uredbe,
ob upoštevanju naslednjega:
(1)
Uredba (ES) št. 517/94 je določila količinske omejitve za uvoz nekaterih tekstilnih izdelkov po poreklu iz nekaterih tretjih držav, ki se dodelijo po načelu „kdor prej pride, prej dobi“.
(2)
V skladu z navedeno uredbo je možno v nekaterih okoliščinah uporabiti druge metode dodelitve za razdelitev kvot v tranše ali rezervirati del posebne količinske omejitve izključno za zahtevke, ki jim je priloženo dokazilo o preteklem uvozu.
(3)
Pravila za upravljanje kvot, določenih za leto 2006, je treba sprejeti pred začetkom kvotnega leta, tako da nimajo neupravičenega vpliva na kontinuiteto trgovinskih tokov.
(4)
Ukrepi, sprejeti prejšnja leta, kakor so tisti, določeni v Uredbi Komisije (ES) št. 2171/2004 z dne 17. decembra 2004 o določitvi pravil za upravljanje in razdelitev tekstilnih kvot, določenih za leto 2005 v okviru Uredbe Sveta (ES) št. 517/94 (2), so se izkazali za zadovoljive in je zato ustrezno, da se sprejmejo podobna pravila za leto 2006.
(5)
Da bi lahko ustregli čim večjemu številu izvajalcev, je ustrezno metodo dodelitve po načelu „kdor prej pride, prej dobi“ oblikovati bolj prožno, tako da se določijo najvišje količine, ki se lahko po navedeni metodi dodelijo posameznemu izvajalcu.
(6)
Za zagotovitev kontinuitete pri trgovini in učinkovitega upravljanja kvot, bi moralo biti izvajalcem dovoljeno, da v svoji začetni vlogi za uvozno dovoljenje za leto 2006 zahtevajo količino, enako tisti, ki je bila uvožena v letu 2005.
(7)
Da bi zagotovili optimalno porabo kvot, je treba izvajalcem, ki so porabili najmanj polovico že odobrenih kvot, dovoliti, da zaprosijo za dodatne količine, če so te v kvotah še na voljo.
(8)
Da bi zagotovili dobro upravljanje, bi morala uvozna dovoljenja veljati devet mesecev od datuma izdaje, vendar najpozneje do konca leta. Države članice bi morale izdati dovoljenja šele potem, ko jih Komisija uradno obvesti, da so količine na voljo, ter samo če izvajalec lahko dokaže, da ima pogodbo, in lahko potrdi, kadar ni s posebno določbo drugače določeno, da mu po tej uredbi še ni bilo dano uvozno dovoljenje Skupnosti za zadevne kategorije in države. Pristojne nacionalne organe je treba pooblastiti, da lahko na podlagi vlog uvoznikom podaljšajo dovoljenja, v okviru katerih je bila do datuma vloge porabljena vsaj polovica odobrene količine, za tri mesece in do 31. marca 2007.
(9)
Ukrepi, predvideni s to uredbo, so v skladu z mnenjem Odbora za tekstil, ustanovljenega s členom 25 Uredbe (ES) št. 517/94 -
SPREJELA NASLEDNJO UREDBO:
Člen 1
Namen te uredbe je določiti pravila za upravljanje količinskih kvot za uvoz nekaterih tekstilnih izdelkov, določenih v prilogah IIIB in IV k Uredbi (ES) št. 517/94 za leto 2006.
Člen 2
Kvote iz člena 1 je treba razdeliti po kronološkem vrstnem redu, po katerem je Komisija prejela uradna obvestila držav članic o zahtevkih posameznih izvajalcev za količine, ki ne presegajo največjih količin na izvajalca, določenih v Prilogi I.
Največje količine ne veljajo za izvajalce, ki lahko ob predložitvi prve vloge za leto 2006 pristojnim nacionalnim organom dokažejo, da so glede na zadevne kategorije in zadevne tretje države uvozili več, kakor znaša največja količina za vsako kategorijo v skladu z uvoznimi dovoljenji, ki so jim bila odobrena za leto 2005.
V takem primeru lahko pristojni organ odobri uvoz, ki ne presega uvoženih količin v letu 2005 iz zadevnih tretjih držav in za zadevne kategorije, kadar je na voljo dovolj kvotnih kapacitet.
Člen 3
Vsak uvoznik, ki je že porabil 50 % ali več količine, ki mu je bila dodeljena po tej uredbi, lahko predloži dodatno vlogo v zvezi z isto kategorijo in državo porekla za količine, ki ne presegajo največjih količin, določenih v Prilogi I.
Člen 4
1. Pristojni nacionalni organi, navedeni v Prilogi II, lahko 4. januarja 2006 od 10. ure naprej uradno obvestijo Komisijo o količinah, zajetih v zahtevkih za uvozna dovoljenja.
Čas, določen v prvem pododstavku, se razume kot bruseljski čas.
2. Pristojni nacionalni organi izdajo dovoljenja šele potem, ko jih Komisija v skladu s členom 17(2) Uredbe (ES) št. 517/94 uradno obvesti, da so na voljo količine za uvoz.
Dovoljenja izdajo le, kadar izvajalec:
(a)
dokaže, da ima pogodbo, ki se nanaša na zagotavljanje blaga; in
(b)
pisno potrdi, da mu, glede na zadevne kategorije in države:
(i)
po tej uredbi doslej ni bilo dano dovoljenje; ali
(ii)
je bilo po tej uredbi dano dovoljenje, vendar je porabil vsaj 50 % odobrenih količin.
3. Uvozna dovoljenja veljajo devet mesecev od datuma izdaje, vendar najdlje do 31. decembra 2006.
Pristojni nacionalni organi lahko na zahtevo uvoznika za tri mesece podaljšajo dovoljenja, če je bilo do datuma vloge porabljeno vsaj 50 % odobrenih količin. Tako podaljšanje v nobenem primeru ne velja dlje kot do 31. marca 2007.
Člen 5
Ta uredba začne veljati 1. januarja 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. decembra 2005

Labels: 1
3
5